三和
作者：劉克莊
朝代：宋

paragraphs: 花籃果擔更噭呼，巾㡚絢爛車騎都。
民多逐末少重本，神豈護短仍憑愚。
厥初捧楬土與木，繼以刀割俄香塗。
垂旒絕類河求弁，照乘得匪龍獻珠。
嘗聞鄴令沉巫嫗，未必顧劭資髯奴。
阮瞻著論現變怪，羅支送客逢揶揄。
紛紛誅賄及編戶，往往求福于朽株。
酒肉如山鼓笛譟，塵飛不見四達衢。
世無孟子衛吾道，河汾先生亦聖徒。
記蜡之俗通上古，舞雩之詠傳先儒。
于時遊者未濫觴，操携不過卮與壺。
廼今城郭盡衣錦，肯信田里寒無襦。
譬如銀海偶生翳，忽逢金篦爲刮矑。
又若衆人餔糟醉，壯哉欲以一手扶。
餘力矢詩來挑戰，邾卑鄫陋素備無。
明鬼首破異端惑，觀社兼奮直筆誅。
夜出偏師斫其壘，以杖擊地何神乎。
摧鋒始欲恣凌鑠，歛兵除戒無暴虐。
靜思神理幽而玄，孰若孔道昜且較。
更闌市罷欲棲烏，人出空巷堪羅爵。
□□□□□□□，饗衆共烹君夫駮。
□□□□□□□，□□□□□□樂。
風調已兆王道行，霰集預占祥瑞數。
先生置之勿復談，遂事往矣舟移壑。
街頭新醅賤如水，孕魚可鱐蠔可剝。
祝史懷肉厭苾芬，鄰翁邀飲任草惡。
獨慙絕唱難追攀，如以美玉博鼠朴。